Avdelingens årsplan og områder for strategisk satsing – 2006
Avdelingens strategiplan 2004-2007 står som et sentralt styringsdokument for planleggingen av denne perioden. Overskriftene fra strategiplanen benyttes derfor som naturlige ledetråder for avdelingens årsplan 2006.
Årsplanene er et supplement til – og enkelte ganger en konkretisering av – godkjente                  fag-/studieplaner og strategi- og handlingsplaner for FoU utvalg, Internasjonalt utvalg og Pedagogisk utvalg. De omtaler det som avdelingen særskilt skal fokusere på i 2006 i tillegg til ordinær drift.
1
Studietilbud
1.1

Nye studietilbud
1.1.1

Mastergradsstudium i Social Welfare and Health Policy (§5) er akkreditert og 
utlyst. HiO sentralt budsjetterer med til sammen 25 studieplasser.  Utlysning er allerede igangsatt. Potensielle studenter kan søke stipend sentralt fra Internasjonalt kontor. Avdelingen opprettet et eget stipend (”living allowance” på kr.100.000) som utlyses særskilt for søkere fra Baltikum. Fagområdet vitenskapsteori og metode må dekkes av nye lærerkrefter. Det foreslås opprettelse av en stilling på dette fagområdet, hvor master i sosialt arbeid og det internasjonale masterstudium deler utgiftene. Ansvarlig koordinator for det internasjonale masterstudium er professor Knut Halvorsen. Studieleder Marianne Ranger har dette som en del av sitt studielederområde. 

1.1.2
Mastergradsstudium i familiebehandling er godkjent i avdelingsstyret og HiOs studieutvalg og søknaden skal behandles i høgskolestyret våren 2006.
1.1.3

Søknaden om et mastergradsstudium i psykisk helsearbeid er fremdeles under arbeid. En ny arbeidsgruppe bestående av medlemmer fra avdelingene for sykepleierutdanning (SU), helsefag (HF) samt økonomi-, kommunal- og sosialfag (ØKS) vil bli opprettet av avdeling SU. Avdeling ØKS vil foreslå en representant til arbeidsgruppen. Avdeling ØKS vil ta et initiativ overfor HiO for å få til faglig prosjektorganisering for utdanningen slik at det tverrfaglige / tverrprofesjonelle aspektet opprettholdes og fornyes kontinuerlig. Avdelingen må ta høyde for at en slik representasjon bør tilgodesees i representantens årsverk.
1.1.4
Tilsatte med fagområde Offentlig styring er godt i gang med en egen søknad om en §5 mastergrad i styring og ledelse.
1.1.5
Et prøveår på et årsstudium for økonomi og ledelse har vist seg å være et ettersøkt tilbud, og har vært vellykket. Tretti studieplasser er opprettet og budsjettert fra HiO sentralt.
1.1.6  
De første bachelorstudenter i velferdsfag uteksamineres våren 2006, og dette 
skal markeres spesielt med et fagseminar. Dette er aktuelt fordi det kommer 
parallelt med opprettingen av den nye arbeids- og velferdsetaten.
1.2

Bedre studietilbud



Avdelingen har satt i gang fire av de fem selvvalgte kurs som er 
avdelingens tilbudspakke i masterprogrammet til Universitetet for miljø og biovitenskap (UMB) §3 mastergrad i økonomi og administrasjon.                      Det har vært lav søking høsten 2005 til avdelingens kurs. 
For å skape et godt læringsmiljø og god fagdynamikk vil det satses enda mer på presentasjon og profileringen av disse kursene på UMBs rekrutterings- og karrieredag og i egen studentmasse.

1.3  
Nye kurstilbud og oppdrag

Avdelingen har flere forespørsler om kurs og studietilbud. Enkelte er under utvikling og klar til utlysning:

· Statskonsult - kompetansegivende lederopplæring

· Kompetansesenter for Rusproblematikk – Trinn II for Relasjonskompetanse med mer

· Familieterapi med utvidet målgruppe – i samarbeid med Regionsenter for barn og unges psykiske helse, Helseregion Øst og Sør (R.BUP)
· Boligsosialt arbeid

· Avdelingens tilsatte ved Offentlig styring vil fortsette å kvalitetssikre opplæringstilbudet til HiOs administrative tilsatte - som er drevet av Enheten for nyutvikling ved høgskolen
Avdelingens administrasjon har satset på ressursbygging av studie-administrasjonen knyttet til Etterutdanning og oppdragsundervisning (EOU), men vi har lite faglig slingringsmonn blant fast tilsatte. Avdelingen bør ha en evaluering av antall forespørsler, antall tilbud til oppdragsgivere, antall avslag og antall gjennomførte kurs. Dette bør være en kartlegging av ”hvor skoen trykker”, sett i relieff av avdelingens samfunnsansvar for å drive utadrettet virksomhet og formidling.
1.4

Studiekvalitet og læringsmiljø

Avdelingen bør aktualisere kvalitetssystemets femårssyklus med å vurdere og 
å implementere forbedringer i løpet av 2006.
1.4.1 Evaluering av fag- og studietilbud

Avdelingen har et behov for 
· standardisering ved sluttevalueringer av kurs og moduler 
· kvantifisering av et flertall spørsmål/svar, istedenfor åpen tekst. 

Evaluering underveis til den enkelte faglæreren bør være faglærerens anliggende å analysere, fordi målet med en slik evaluering er å foreta raske endringer / forbedringer i undervisning, som er basert på studentenes tilbakemeldinger. Her bør det støttes opp under evalueringsformer som er meningsfulle og uten standardisering. 
Klare resultater gjør imidlertid behovet for justering av fag- og studieplaner mer presserende, noe som er tenkt i sammenheng med oppfølging av utdanningenes årshjul. Bruk av standardiserte former for evaluering som sluttevalueringer kan bidra til at faglærere bedre følger opp høgskolens rutiner om bruk av mal for rapportering til studieleder. Sluttevalueringer kan gjøres lettere ved bruk av Questback eller SiFra – med standard spørsmål og begrenset mulighet for tekstfelt. Studenter bør få medvirke i utformingen av evalueringsmetoder. Tilbakemeldinger til studenter om resultater bør komme raskt. Det kan være nødvendig å invitere til evaluering gjennom Classfronter og/eller inkludere evalueringen som en del av en undervisningsøkt for å sikre en høy deltagelse. 

1.4.2 Evaluering av utdanninger
Beskrivelsen av avdelingens kvalitetssystem – som ble vedtatt høsten 2005 - er et viktig verktøy i avdelingens rutiner for evaluering. Femårssyklusen, som er spesielt nevnt i systemet, fordrer til selvevaluering av alle avdelingens utdanninger i perioden. Forslaget er at bachelor i offentlig styring gjennomgår en selvevaluering i 2006, bachelor i velferdsfag i 2007, master i sosialt arbeid i 2008 og økonomi- og administrasjon samt revisjon i 2009. Bachelorutdanningene i barnevern og sosialt arbeid har nettopp vært igjennom en ekstern evaluering. Derfor kommer de lengre ut på listen når det gjelder selvevaluering. Det kan være formålstjenlig for avdelingen å foreslå ekstern evaluering av enkelte utdanninger som inn til nå ikke har blitt eksternt evaluert.
1.4.3

Standardisering av kursomfang 
Nytenkning om innholdet i utdanningene har belyst eventuelle hindringer for 
å bruke undervisningspersonale på tvers og likeledes utviklingen av nye kurs på tvers. Standardisering av kursomfang kan redusere et viktig hinder for faglig samarbeid. Kurs eller moduler med for eksempel 10 studiepoeng som standard størrelse vil kunne åpne mange muligheter for utvikling av fagområder. Avdelingen har et mål om å utrede standardisering av kursomfang i løpet av 2006.
1.4.4

Fysisk infrastruktur 
Arbeidet med å forberede avdelingens flytting til Pilestredet 35 (P35) er godt i gang – med en aktiv brukergruppe. Brukergruppens befaring til Handelshøyskolen BI sitt nybygg i Nydalen har gitt inspirasjon og stimulans til det videre arbeid med avdelingens fysiske og estetiske utforming. 
Pedagogisk utvalg er også meget engasjert i utformingen av undervisningsrom osv, og det arbeides aktivt på flere nivåer.

Avdelingen har også fått et nytt medlem i HiOs kunstutvalg. Utvalget blir konsultert i forbindelse med utsmykking av ombygde lokaler eller nye bygg.  Denne representasjonen er særdeles viktig i forhold til avgjørelser om det estetiske uttrykk for P35.  Dette vil pågå i 2006.
2
Forskning og utviklingsarbeid
2.1

Forskernettverk

Flere forskere ved avdelingen er medlemmer av nettverk på nasjonalt, nordisk og internasjonalt plan. Å være vertskap fra tid til annen for et slikt nettverk er viktig for den gjensidige kontakten. Slike kostnader hører ikke logisk til under kompetansehevingsmidler, og det foreslås derfor at det settes av midler til vertskapsplikter for nettverk på FoU utvalgets budsjett. Når det gjelder individuelle reiser til nettverksmøter i andre land, kan det fortsatt søkes midler i tilknytning til kompetanseheving.
2.2 HiOs forskningsprogram
Avdelingen har vært aktivt engasjert i forskningsprogrammene Helse, omsorg og velferd (HOV) og Kommunikasjon, læring, oppvekst og kultur (KLOK) 2005.  Per i dag har målet vært å stimulere til nettverksbygging ved å sortere forskningsinteresserte fra forskjellige avdelinger inn i grupper under ulike faglige interessefelt eller temaer. Mye av dette ble oppnådd for avdelingens forskere ved å arrangere to ”På tvers” seminarer for HOVs vedkommende i løpet av 2005, og ved opprettelse av Arena, som sorterer under KLOK. 

Programmene ved deres ledere og interimstyrer er nå aktivt engasjert med 

a)
å utvikle forskningsporteføljer ved å trekke til seg forskere som vil forske på tverrfaglige / tverrprofesjonelle avdelings- eller utdanningsovergripende prosjekter
b)
å beskrive program-CVer for å styrke bevisstheten omkring, og realitetene i bærekraftige og faglig sterke forskningsmiljøer. 
Dette er med tanke på å søke ekstern finansiering. Publiseringspoeng og tilsatte 
vil imidlertid ikke ”overføres” til programmene, men bibeholdes i avdelingen. Praktiske ordninger rundt forskningsvilkår for de som velger å forske innenfor programmene, må avklares.
Det er forventet at det i løpet av 2006 vil bli avklart hvor mye forskningstid i form av årsverk og strategimidler avdelingen bør satse på i programmene. For første delen av 2006 bør avdelingen kartlegge de nettverkene på tvers som ønsker å fortsette på tvers av samarbeidet og øke sin tilknytning til HOV og KLOK. Avdelingen må også løfte dette opp og vurdere mulige prioriterings-områder for avdelingen. 
Avdelingen bør derfor avsette ekstra midler på FoU utvalgets budsjett for å stimulere tilsatte til å undersøke mulighetene for å delta i programmene. Potensielle søkere bør kunne vise til gjennomførbare prosjekter som de ønsker å delta i sammen med tilsatte fra andre avdelinger. Søkernes evne til gjennomføring bør også kunne dokumenteres.
Uansett resultatene etter diskusjoner ved avdelingen, må vi sikre at forskningsprosjektene – enten under programmenes paraplyer eller enestående – har relevans for høgskolens primæroppgave, som er utdanning.

2.3

Disponering av FoU tid 
I dag disponerer avdelingen til sammen 21 årsverk med FoU tid. Det har flere ganger blitt diskutert i FoU utvalget hvordan avdelingens FoU produksjon bedre kan samsvare med den tidsbruken/satsningen som vi har i dag. Utilfredsstillende produksjon hos enkelte utfordrer avdelingens ledelse til å ta stilling til om flat tildeling av FoU tid for tilsatte bør innskrenkes der hvor det over tid ikke kan vises til resultater. Det vi vet er at andre avdelinger har brukt andre måter å disponere de tilsattes forskningstid på. Deres forskningsresultater har ikke av den grunn vært betydelig bedre enn ved avdeling ØKS, og i enkelte tilfeller tvert i mot. 
2.4

Universitets-/høgskolesosialtjeneste (UHS)
En gruppe av undervisnings- og forskerpersonale med forankring i sosionomutdanningen og Sosialforsk er i skrivende stund i forhandlinger med St.Hanshaugen bydel. Sosialtjenesten i bydelen ønsker å bli vurdert som en universitets-/høgskolesosialtjeneste og en pilot/utprøvingsarena for den nye NAVorganiseringen (ny arbeids- og velferdsetat). Målet med et fremtidig samarbeid er å søke midler som er lovd utlyst av Sosial- og helsedirektoratet 
i 2006. Avdelingen har også fått henvendelser fra en annen bydel og en annen kommune som har uttrykt interesse for et lignende samarbeid. Dette kan antagelig skrives tilbake til vilkårene for en slik benevnelse som universitets-/høgskolesosialtjeneste: Sosial- og helsedirektoratet (SHdir) vil fremme strukturer og arenaer for forpliktende og likeverdige samarbeid med sosialtjenesten, forskning, utdanning og brukere. SHdir vil stille seg positiv til studier som har en viss grad av eksperiment ved å teste ut nye metoder og evaluere samt ved å styrke kunnskapsbasert praksis. Direktoratet ser dette som både en kunnskapsutviklende og et tjenesteutviklende prosjekt. Temaområder som er spesielt i fokus fra direktoratets side er de organisatoriske følger av NAV; attføringslinje innenfor NAV og rehabiliteringslinje eventuelt utenfor NAV.
Avdelingen kan disponere noe av inntjeningen for 2005 til dette formålet. Det er behov for midler og tid til å snakke sammen, utveksle erfaringer, få idéblomstring, ha forhandlingsrunder og til syvende og sist – når et forpliktende samarbeid er inngått – få frikjøp fra andre oppgaver i forbindelse med søknadskriving. Det kan også være aktuelt å bruke stipendmidler til å påvirke flere masteroppgaver i retning av sosialtjenesteutvikling og erfaringer med NAV organisering.
Holdninger og verdier er også satt på dagsorden som viktige resultatkriterier for Oslo kommune fra 2006 og framover. Holdninger, etikk og profesjonell utøvelse er også en hovedinteresse for sosionomutdanningens personalgruppe. Dette emneområdet kan utvikle seg til en felles arena for forskning og utviklingsarbeid under samme paraplyen.

Som før nevnt har en annen kommune og bydel vist interesse for et samarbeid med avdelingen i forhold til NAV organisering og UHS. Avdelingen må vurdere egen kapasitet og gjennomgå strategiske prioriteringer i denne sammenhengen.
3
Økt internasjonalisering og flerkulturell kompetanse
Avdelingen følger de vedtatte strategi- og handlingsplanene for internasjonalt arbeid, men vil i tillegg peke på følgende områder :


Avdelingens tilbud om en engelskspråklig mastergrad (Master in International Social Welfare and Health Policy) er et stort løft for å oppfylle strategiplanens mål om å trekke til oss utenlandske studenter. I denne sammenheng har avdelingens tilsatte vært aktive med å presentere informasjon på engelsk om masteren når det har vært på reiser til både internasjonale messer og utdanningsinstitusjoner.


Samarbeid med Sudan :  På et møte med Sudans ambassadør like før årsskiftet 


ble rektoratet og avdelingsledelsen gjort oppmerksomme på hvor mye avdelingen egentlig kan bidra med for å bygge opp et land – både ved å tilby studieplasser på engelskspråklige kurstilbud (jf ovennevnte mastergrad og økonomiutdanningens tredje studieår) og ved å inngå avtaler om utveksling av undervisningspersonale og forskere.
Å arrangere en ”fact-finding mission” var det ene forslaget. Det ble presisert at for å få til et realistisk bilde må en slik reise begrenses til et utvalg av utdanningsinstitusjoner som ambassaden er sikker på er akkrediterte, og at det blir en konsentrasjon på de geografiske områder hvor det er behov for utvikling spesielt. 

4
Organisasjon og ledelse

4.1

Vertikalt delte eller horisontalt delte studieleder-områder
Utredningen om en eventuell ny organisering for avdelingen utløste et stort engasjement og interesse for å få til forbedringer. Måter å dra nytte av faglige ressurser på tvers var fremmet av flere grupperinger. Disse visjonene skal ikke legges bort, men skal bygges videre på og utvikles. Avdelingen har i forbindelse med disse diskusjonene søkt om en femte studieleder. 

Målet om å oppfylle NOKUTs krav til forskningsbasert undervisning påvirker avdelingens intensjon om at de tilsatte skal organiseres vertikalt, slik at de med høyest kompetanse tilhører personalgrupper og studielederområder som dekker alle nivåer inklusive deltagelse i forskning og utvikling. Bachelorkurs er et fellesansvar for alle i undervisnings- og forskningsstillinger ved avdelingen. Professorene ved avdelingen må undervise bachelorstudenter for å stimulere og inspirere studentene til livslang læring, og slik at de selv høster innsikt i hvordan bachelorutdanninger bedre kan være et faglig grunnlag for tilbudene i de høyere gradene. 
Studielederområde for den femte lederen er behandlet i avdelingsstyret, og det søkes om et nytt studielederområde for et femårig studieforløp.
4.2        Tilgjengelighet – nærhet: fag/administrasjon
En del avgjørelser som er blitt tatt i brukergruppen for P 35 kan være avgjørende for å oppnå dette målet. Alle kontorer er konsentrert på et område mot øst i bygningsmassen. Administrasjonen skal plasseres samlet i 4.etasje i dette område. De vil dermed være godt tilgjengelige via trapper og heis for de faglige kollegaer, som skal ha kontorer fra 5 – 8 etasje i samme bygningsområde. De er også ideelt plassert for studentkontakt. Læringssenteret skal holde til i 3 etasje.

4.3

Kommunikasjon og profilering

4.3.1

Nytt navn for avdelingen

Avdeling for samfunnsfag (SAM) er fremmet av avdelingsstyret som et forslag, og vil bli behandlet i høgskolestyret medio 2006. Det er fordelaktig om navnet kan vedtas så fort som mulig – slik at det er klart i god tid før flytting til Pilestredet 35 – når rekvisita, visittkort og lignende må trykkes på nytt.
4.3.2

Organisering i fagområder i forhold til skilting P 35

Det er ”en bevegelse” i gang blant undervisnings- og forskerpersonale for å foreslå gode navn på fagområder som kan være synlige og profilerende for avdelingens ulike studietilbud på den del av bygningen som vender ut mot Holbergs Plass.
4.3.3

Alumni

I 2005 ble det opprettet en Alumni for offentlig styring.  Det er allerede avholdt et seminar, og de har egen nettside. Avdelingen har som mål å få til en alumniordning for flere av utdanningene, hvilket skal innebære en registrering av og en hjemmeside for uteksaminerte bachelorkandidater i økonomi og administrasjon og revisjon samt velferdsfag.

Studielederne i disse fagene har et særlig ansvar for å finne en engasjert student for å starte prosessen. Avdelingen vil honorere studenten for timene som brukes til dette arbeidet. Avdelingen har en presedens for å honorere studenter i faglig sammenheng som er studentassistenter. Dette er imidlertid et profileringstiltak, og et ledd i å sørge for kontakt med arbeidslivet, noe som bidrar til at utdanningene holder et høyt nivå av relevans for arbeidsfeltet. Studielederne og faggruppenes ansvar er å tilby et årlig oppfølgingsseminar for alumni. Dette tiltaket utløser budsjettmessige behov for disse to utdanningene.
4.3.4  
Katalog – velferdsfag
Utlysningen av bachelor i velferdsfag i HiO katalogen er ikke tilfredsstillende i dag. Den kommer til slutt i en stor gruppe med helse- og sosialfag. I forberedelsene til katalogen for 2007-8 bør velferdsfag stå alene med egen fargekode.

